Diari Oficial de la Generalitat Valenciana


Sumari del DOGV 7560, del 30-06-2015 (2015/5751)

RESOLUCIÓ Rectoral 784/15, de 14 de maig de 2015, per la qual es resol ordenar la publicació de la normativa sobre condicions de progrés i permanència en la Universitat Miguel Hernández d'Elx dels estudiants.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7560

Data del DOGV
:   30-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5751


Data del document
:   14-05-2015

Organisme emissor
:   Universitat Miguel Hernández d'Elx

Tipus de document
:   Resolució

Descriptors 

:   * centre d'ensenyament

RESOLUCIÓ Rectoral 784/15, de 14 de maig de 2015, per la qual es resol ordenar la publicació de la normativa sobre condicions de progrés i permanència en la Universitat Miguel Hernández d'Elx dels estudiants. [2015/5751]  
Fent ús de les potestats i funcions conferides pels Estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell de la Generalitat Valenciana, modificats pel Decret 105/2012, de 29 de juny, del Consell, i de les competències que dimanen dels articles 20 i següents de la Llei Orgànica 6/2001, d- Universitats, de 21 de desembre, modificada per la Llei Orgànica 4/2007, de 12 d'abril;  
De conformitat amb l'apartat 3 de l'article 46 de la Llei Orgànica 6/2001, de 2 de desembre, d'Universitats, modificada per la Llei 4/2007, de 12 d'abril;  
Vist l'acord adoptat pel Consell de Govern de la Universitat, en la sessió de 15 de desembre de 2014, pel qual s'aprova la Normativa sobre condicions de progrés i permanència en la Universitat Miguel Hernández d'Elx;  
Vist l'acord d'aprovació de l'esmentada normativa pel Ple del Consell Social de la Universitat Miguel Hernández, adoptat en la sessió de data 27 d'abril de 2015,  
Emés informe pel Consell d'Universitats sobre les condicions de progrés i permanència en la Universitat Miguel Hernández d'Elx, de data 19 de febrer de 2015, resolc:  
  
Ordenar la publicació en el Diari Oficial de la Comunitat Valenciana de la Normativa sobre condicions de progrés i permanència en la Universitat Miguel Hernández d'Elx dels estudiants, en els terminis establerts en l'annex adjunt.  
  
Elx, 14 de maig de 2015.- El rector: Jesús T. Pastor Ciurana.  
  
  
  
ANNEX  
Normativa sobre les condicions de progrés i permanència   
en la Universitat Miguel Hernández d'Elx  
  
Exposició de motius  
La Llei Orgànica d'Universitats 4/2007, de 12 d'abril, per la qual es modifica la Llei Orgànica 6/2001, de 21 de desembre, d'Universitats, estableix en l'article 46, Drets i deures dels estudiants, apartat 3, que: «Les universitats establiran els procediments de verificació dels coneixements dels estudis. En les universitats públiques, el Consell Social, previ informe del Consell d'Universitats, aprovarà les normes que regulen el progrés i la permanència en la Universitat dels estudiants, d'acord amb els respectius estudis».  
  
Així mateix, el dret a l'educació superior dels ciutadans, obliga a la Universitat Miguel Hernández d'Elx a proporcionar als seus estudiants els mitjans materials i humans que, d'acord amb les vies de finançament, li permeten oferir una formació actualitzada i de qualitat, per a l'òptima inserció en la vida professional i empresarial. Els estudiants tenen al seu torn la responsabilitat d'obtenir profit dels mitjans que la societat posa a la seua disposició. És així missió de la Universitat, garantir la qualificació acadèmica dels seus titulats i vetlar per la utilització eficient dels recursos proporcionats pel conjunt de la societat.  
  
L'experiència adquirida des de la implantació del Reial Decret 1393/2007, de 29 d'octubre ha permès reflexionar i debatre durant aquests anys sobre els criteris establerts en la Universitat Miguel Hernández d'Elx referents a les condicions de progrés i permanència dels estudiants. Aquest estudi motiva una nova regulació d'aquestes condicions, amb una més senzilla aplicació i flexibilitat de la norma.  
  
Aquesta normativa incorpora les modalitats de matrícula a temps complet i a temps parcial; estableix límits en ambdues modalitats que permeten els nostres estudiants elegir a l'inici del curs la modalitat de matrícula en funció de les seues condicions laborals i personals compatibles amb l'estudi i possibilita un nou plantejament en el progrés dels estudiants en funció de la seua trajectòria acadèmica. Tot això permetrà una millor organització dels aspectes acadèmics i administratius dels nostres ensenyaments.  
  
Article 1. Modalitats de matrícula  
1. Els estudiants de la Universitat Miguel Hernández d'Elx podran ser-ho a temps complet, que serà la modalitat ordinària, o a temps parcial. Ambdues modalitats estaran determinades pel nombre de crèdits matriculats.  
2. Els estudiants de primer curs de Grau tindran la consideració ordinària de temps complet, i han de matricular-se de 60 crèdits o del primer curs complet. Durant el període de matrícula els estudiants podran sol·licitar el règim a temps parcial acreditant els motius que li impedeixen realitzar els estudis en modalitat de temps complet. La matrícula a temps parcial en el primer curs serà de 30 ECTS. Cada any s'aprovarà en el Consell de Govern de la Universitat el nombre de places ofertades per a cada titulació en modalitat de temps parcial, que serà en tot cas superior al 2 % del nombre total de places ofertades.  
  
3. Els estudiants de segon i cursos posteriors de Grau tindran la consideració de temps complet quan es matriculen en un curs acadèmic d'un mínim superior a 36 i un màxim de 78 ECTS, i de temps parcial quan es matriculen d'un mínim de 12 i un màxim de 36 ECTS.  
  
4. Els estudiants de màster tindran consideració de temps complet quan es matriculen en un curs acadèmic d'un mínim superior a 30 i un màxim de 72 ECTS, i de temps parcial si ho fan d'un mínim de 18 i un màxim de 30 ECTS.  
5. Els límits inferiors no es tindran en consideració quan l'estudiant es matricule de tots els crèdits que li resten per a finalitzar la titulació, amb excepció del TFG i el TFM.  
6. El rector, després de la sol·licitud motivada de l'estudiant, podrà excepcionalment autoritzar la superació dels límits de matriculació.  
  
Article 2. Permanència primer curs  
Els estudiants matriculats per primera vegada de qualsevol pla d'estudis hauran de superar, com a mínim, 6 crèdits ECTS per tenir dret a continuar cursant els mateixos estudis en aquesta universitat. No obstant això, en el cas de no superar aquest mínim, pertocarà una nova matriculació en la mateixa titulació i en el mateix centre, per una sola vegada i prèvia autorització del rector, si l'estudiant acredita l'existència d'una causa justificada.  
  
Article 3. Criteri de progrés adient dels estudiants  
1. Els estudiants que es matriculen per segona vegada o posterior en un mateix grau hauran de superar durant els dos anys acadèmics següents el 50 % dels crèdits matriculats o, alternativament, superar el 75 % dels crèdits matriculats en el segon any.  
2. Els reconeixements i transferències de crèdits no comptabilitzaran per al càlcul dels crèdits exigits a l'estudiant.  
  
Article 4. Conseqüències de no superar el criteri de progrés adient  
  
1. Els estudiants a temps complet que incomplisquen el criteri de progrés adient previst en l'article 3 solament podran matricular-se en els dos següents cursos en la modalitat de temps parcial.  
2. Els estudiants a temps parcial que incomplisquen el criteri de progrés adient previst en l'article 3 hauran d'abandonar els estudis corresponents, es pot fer, però a aquest efecte:  
a) Iniciar altres estudis universitaris en aquesta o altra universitat, amb subjecció al procediment general d'ingrés legalment establert.  
  
b) Transcorreguts dos cursos acadèmics des de l'abandonament, continuar amb els estudis que hagueren iniciat, considerant els crèdits superats fins a la data com a crèdits reconeguts als efectes de l'aplicació de l'article 3.  
3. Als estudiants que per aplicació d'aquest article hagen de matricular-se a temps parcial, se'ls exigirà la superació del 75 % per poder matricular-se de nou en la mateixa titulació la modalitat de temps complet.  
Article 5. Estudiants procedents d'altres universitats  
1. L'expedient acadèmic dels estudiants procedents d'altres universitats que sol·liciten plaça en la Universitat Miguel Hernández d'Elx haurà de complir el criteri de progrés adient establert en aquesta normativa per poder ser admesos.  
2. Els estudiants que hagen abandonat els estudis en altra universitat, en aplicació del règim de permanència establert en aquella i no complisquen el criteri de progrés adient previst en l'article 3, se'ls aplicarà l'article 4 d'aquesta normativa.  
  
Article 6. Anul·lació de matrícula per causa de força major  
El rector, a petició de l'interessat, podrà resoldre l'anul·lació parcial o total de la matrícula, solament si l'estudiant acredita fefaentment causa de força major que li impedisca o li haja impedit presentar-se a les avaluacions corresponents.  
  
Article 7. Aplicació de la present normativa  
Aquesta normativa serà d'aplicació a tots aquells estudiants que hagen iniciat estudis en el marc del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials a partir del curs acadèmic 2015-2016.  
  
  
DISPOSICIÓ ADDICIONAL  
  
1. El rector presentarà anualment al Consell Social un informe sobre el desenrotllament i aplicació d'aquesta normativa, en el què s'hauran de valorar els efectes derivats d'aquesta.  
2. La Universitat Miguel Hernández d'Elx proporcionarà els mitjans que estime escaients perquè l'estudiant puga conèixer en qualsevol moment, i molt especialment en el de la matrícula, la situació acadèmica en el marc d'aquesta normativa.  
  
  
DISPOSICIÓ DEROGATÒRIA  
  
Queda derogada la normativa sobre les condicions de progrés i permanència en la Universitat Miguel Hernández d'Elx, aprovada pel Consell de Govern de la Universitat, en la sessió extraordinària de 12 de novembre de 2008; i el Consell Social de la Universitat Miguel Hernández, adoptat en la sessió plenària de data 18 de desembre de 2008, ratificat en la sessió plenària de 20 d'abril de 2011.  
  
  
DISPOSICIÓ FINAL  
  
Aquesta normativa entrarà en vigor el dia següent de la publicació en el Diari Oficial de la Comunitat Valenciana.